**O d ô v o d n e n i e**

Návrh uznesenia Národnej rady Slovenskej republiky k politike vlády v oblasti pomoci slovenským domácnostiam s cenami energií v roku 2025 sa predkladá v reakcii na absenciu relevantných informácií o zámeroch vlády v oblasti cien regulácie energií a tzv. energetickej pomoci domácnostiam.

Ministerka hospodárstva Slovenskej republiky Denisa Saková na jar tohto roku avizovala adresnú pomoc s cenami energií v roku 2025 a to tak, aby bola spravodlivo rozdelená medzi všetkých, ktorý na ňu budú reálne odkázaní. Dva mesiace pred koncom roka žiaľ nielenže nepoznáme spôsob, akým sa bude adresnosť pomoci s cenami energií pre domácnosti vykonávať, ale ani to, či vôbec bude adresná, alebo opäť iba plošná a teda nehospodárna.

Rovnako sa na verejnosť dostávajú protichodné informácie o samotnom objeme pomoci, ktorá je dnes podľa návrhu štátneho rozpočtu na budúci rok navrhnutá vo výške 100 miliónov eur, avšak pri jej plošnom rozdelení by na domácnosť pripadalo v priemere 3,50 eur mesačne. Pritom predseda Úradu pre reguláciu sieťových odvetví vo svojich vyjadreniach hovoril o náraste cien plynu a tepla o stovky eur na domácnosť. Rovnako nie je známe, či na budúci rok Ministerstvo hospodárstva Slovenskej republiky a Ministerstvo financií Slovenskej republiky dohodli a podpísali zmluvu so Slovenskými elektrárňami, a. s. o dodávke elektriny pre vybrané skupiny odberateľov v objeme a cene vychádzajúc z Memoranda o porozumení o implementácii mimoriadnych opatrení na elimináciu dopadu nárastu cien elektrickej energie na vybrané skupiny odberateľov zo dňa 16. februára 2022.

Z uvedeného dôvodu navrhujeme toto uznesenie, ktorým ukladáme ministerke hospodárstva Slovenskej republiky a ministrovi financií Slovenskej republiky, aby v termíne do 6. novembra 2024 predložili Národnej rade Slovenskej republiky na prerokovanie Správu o  spôsobe poskytovania a výške pomoci s cenami energií pre slovenské domácnosti v roku 2025 vrátane zabezpečenia zdrojov a stave negociácie implementačnej zmluvy so Slovenskými elektrárňami, a.s. na elimináciu nárastu cien elektrickej energie na vybrané skupiny odberateľov.

Súčasne návrh uznesenia žiada povereného podpredsedu Národnej rady Slovenskej republiky, aby uvedenú správu po jej predložení zaradil na rokovanie najbližšej riadnej schôdze Národnej rady Slovenskej republiky.